Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 252/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„OKTOBERFESTBIER“

EU št.: PGI-DE-1034 – 23.8.2012

ZOP ( ) ZGO (X)

1. Ime [ZOP ali ZGO]

„Oktoberfestbier“

2. Država članica ali tretja država

Nemčija

3. Opis kmetijskega proizvoda ali živila

3.1. Vrsta proizvoda

Skupina 2.1 Pivo

3.2. Opis proizvoda, za katerega se uporablja ime iz točke 1

Pivo spodnjega vrenja z

vsebnostjo ekstrakta v sladici v %: 13,6–14,0, vsebnostjo alkohola v vol. %: 5,3–6,6, barvo (EBC): 6,0–28,0 enot, grenkimi snovmi (EBU): 16,0–28,0 enot.

Svetlo, zlatorumene do jantarjeve barve ali temno, bogatega, zelo polnega okusa, nežno ali sladasto do rahlo hmeljno, z zelo malo grenkobe ali z močnim, nekoliko sladkim okusom.

Za navedene vrednosti veljajo zakonska odstopanja, ki jih priznavajo pristojni organi za nadzor živil na Bavarskem.

Postopek proizvodnje poteka v skladu z münchenskim zakonom o čistosti piva iz leta 1487, kot je vključen v člen 9(1) začasnega zakona o pivu (VorlBierG).

Voda mora izvirati iz terciarnih plasti prodnate ravnine na območju mesta München. Globoke vrtine, iz katerih trenutno črpajo vodo, segajo 140–250 m v globino, odvisno od lokacije. Münchenska komunalna voda teh zahtev ne izpolnjuje.

3.3. Krma (samo za proizvode živalskega izvora) in surovine (samo za predelane proizvode)

Sestavine morajo biti ječmenov slad, hmelj, kvas in voda. Voda mora izvirati iz terciarnih plasti prodnate ravnine na območju mesta München.

3.4. Posebne faze proizvodnje, ki jih je treba izvajati na opredeljenem geografskem območju

Celotni postopek proizvodnje piva „Oktoberfestbier“ mora potekati na območju mesta München. Začne se s slajenjem in drozganjem, konča pa se po obdobju skladiščenja, ki traja 4–11 tednov, med katerim se mlado pivo naravno obogati z ogljikovo kislino ter dozori do svojega polnega okusa.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Pivo je označeno kot „Oktoberfestbier“. V skladu s členom 12(3) Uredbe (EU) št. 1151/2012 v povezavi s členom 13(3) Izvedbene uredbe (EU) št. 668/2014 sta na etiketah navedena simbol Unije v povezavi z ZGO in registrirano ime.

4. Jedrnata opredelitev geografskega območja

Ozemlje mesta München.

5. Povezava z geografskim območjem

Posebnosti geografskega območja

Ugled in posebnosti piva „Oktoberfestbier“, ki se vari znotraj meja mesta München, so rezultat tradicionalne metode proizvodnje, ki se ohranja že stoletja, ter izjemnega slovesa münchenskega festivala Oktoberfest.

Leta 1487 so sprejeli münchenski zakon o čistosti piva. V zakonu je bilo poleg sestavin piva določeno tudi, da je treba opraviti „pregled piva“ (ki je danes znan kot postopek preverjanja kakovosti). To pravilo velja še danes in je zapisano v členu 9(1) začasnega zakona o pivu (VorlBierG).

Ena od posebnosti je tudi uporaba vode iz globokih vrtin na območju mesta München, ki izvira iz terciarnih plasti (do globine približno 250 m). Avtor Fritz Sedlmayer je v drugem delu knjige Geschichte der Spatenbrauerei (Zgodovina pivovarne Spaten) navedel, da so bili v sredini 19. stoletja vodnjaki izkopani do globine 200 m.

Avtor Wolfgang Behringer v knjigi Lowenbräu prav tako poroča, da so globoke vodnjake izkopali v obdobju okoli leta 1900.

Pivo, ki je bilo v tistem času najčistejša pijača, so prodajali že na prvem festivalu Oktoberfest leta 1810, v povezavi s tem pa se omenjajo Traiteuren, specializirani gostinci, ki so imeli dovoljenje za strežbo piva in vina (glej priložnostno publikacijo mesta München z naslovom 175 Jahre Oktoberfest (175 let festivala Oktoberfest), München, 1985, ali tabloid „tz“ z dne 16. julija 2010).

Začetki Oktoberfesta segajo v leto 1810, ko so na travniku zunaj mesta priredili konjske dirke, da bi proslavili poroko princa Ludvika I. Bavarskega in princese Terezije Saške-Hildburghausen. Danes festival Oktoberfest, ki ga Münchenčani ljubkovalno imenujejo Wies’n (travniki), vsako leto poteka od sredine septembra do začetka oktobra na istih 42 hektarjih travnika Theresienwiese v središču mesta, kjer so še vedno vidne sledi tedanjega hipodroma. Hkrati s festivalom Oktoberfest vsaka štiri leta poteka tudi osrednji kmetijski festival, ki so ga prvič organizirali leta 1811. Leta 2010 so na 200. festivalu Oktoberfest uredili poseben „zgodovinski del“ s konjskimi dirkami in nastopi živali. Od takrat so ta del nekoliko preoblikovali in preimenovali v Oide Wies’n (stari Oktoberfest).

Festival Oktoberfest se začne, ko aktualni župan mesta München odpre prvi sodček piva „Oktoberfestbier“. To tradicijo je leta 1950 začel takratni župan Thomas Wimmer. Preden se odpre prvi sodček piva, se gostinci v kočijah, okrašenih s cvetjem, v povorki odpravijo do svojih šotorov na prizorišču festivala Oktoberfest v spremstvu županov in svetnikov, konjskih vpreg, ki prevažajo strežno osebje, ter veličastnih vozov münchenskih pivovarn. Prihod gostincev in pivovarjev ter odprtje prvega sodčka piva se po televiziji in spletu predvajata po vsem svetu, podobno kot tudi največja povorka noš in strelcev, ki poteka naslednji dan in po mnenju mnogih predstavlja vrhunec otvoritvenih slovesnosti festivala Oktoberfest.

Sloves, ki ga pivo „Oktoberfestbier“ dandanes uživa po vsem svetu, delno izhaja iz dejstva, da so v Münchnu že zgodaj uvedli inovacije na področju varjenja piva, ki so odločilno vplivale na kakovost piva. Mednje spada zlasti prvi hladilni stroj, ki ga je leta 1873 razvil Carl von Linde. Stroj so prvič uporabili v eni od münchenskih pivovarn in je doživel tak uspeh, da so ga začele uporabljati tudi druge pivovarne v Münchnu, nato pa se je uveljavil po vsem svetu kot hladilnik. Stroj je bil pomemben, ker je prvič omogočil, da se želena količina piva stalno visoke kakovosti proizvaja in skladišči neprekinjeno, ne glede na podnebje in zunanjo temperaturo. Tako je bilo mogoče vnaprej proizvesti večje količine piva za velike prireditve ter shranjevati in streči pivo na kraju samem, ne da bi se poslabšala njegova kakovost.

Eden od ključnih razlogov za izjemen ugled piva „Oktoberfestbier“ je dejstvo, da se je varilo posebej za festival Oktoberfest. Ta vrhunski proizvod je sedaj na voljo ne le na festivalu Oktoberfest, ampak se prodaja tudi po vsem svetu pod blagovno znamko „Oktoberfestbier“.

Čeprav mesto München že od leta 1985 ne promovira festivala Oktoberfest, je v uradni svetovni raziskavi 91 % anketirancev navedlo, da poznajo festival Oktoberfest. V zvezi s tem je bilo v članku iz časopisa Frankfurter Allgemeine Sonntagszeitung z dne 20. oktobra 1997 navedeno: „Festival ima mednarodne razsežnosti! Čeprav mu rečemo münchenski Oktoberfest, številni obiskovalci očitno prihajajo iz tujine, saj govorijo angleško, italijansko, francosko, japonsko in druge manj prepoznavne jezike, pravo bavarsko narečje pa je slišati le redko.“

Posebnosti proizvoda

V uradni publikaciji mesta München, ki je izšla ob 200. obletnici festivala Oktoberfest, je v zvezi s tem navedeno, da „se je prepoznavno pivo ,Oktoberfestbier‘ postopoma razvilo šele od leta 1872“. Richard Bauer in Fritz Fenzl v knjigi 175 Jahre Oktoberfest 1810 bis 1895 (175 let Oktoberfesta: 1810–1895) navajata, da so leta 1872 stregli posebej močno pivo z visoko vsebnostjo ekstrakta v sladici. Hans Glöckle v svoji knjigi München, Bier, Oktoberfest (München, pivo in Oktoberfest) piše, da so morali v tistih časih ljudje za pivo „Oktoberfestbier“ plačati celih 12 krajcarjev, vendar se niso pritoževali zaradi cene, pač pa so pivo popili „s spoštovanjem in velikim zadovoljstvom zaradi njegove posebne kakovosti“. Nadaljuje še: „Od leta 1872 je pivo Märzen (marčevsko pivo) s 13-odstotno vsebnostjo ekstrakta v sladici in 4,1-odstotno vsebnostjo alkohola postalo pivo festivala Oktoberfest par excellence in ta poseben status ohranilo vse do obdobja po drugi svetovni vojni.“ Leta 1950 se je začela pojavljati svetlejša različica, ki je takratnim obiskovalcem festivala Oktoberfest bolj ugajala, čeprav pivo jantarne barve trenutno doživlja preporod.

Pivovarne na geografskem območju varijo pivo „Oktoberfestbier“ posebej za festival Oktoberfest, na katerem ga strežejo v velikih količinah, kar je v skladu s posebnimi pričakovanji potrošnikov. Pivo „Oktoberfestbier“ se od ostalih festivalskih piv razlikuje po uporabljeni vodi, višji najnižji vsebnosti ekstrakta v sladici (13,6 %), nižji najvišji vsebnosti ekstrakta v sladici (14,0 %), višji vsebnosti alkohola (5,3–6,6 %) ter višji osnovni vrednosti grenkobe (16 enot EBC) in nižji najvišji vrednosti grenkobe (28 enot EBC). Ker najvišja vrednost grenkobe znaša 28 enot, piva niso zelo grenka in so ponavadi prepoznavna po polnem in zelo prijetnem okusu, ki je na južnem Bavarskem že desetletja zelo priljubljen.

Zaradi proizvodnih metod, osnovanih na zakonu o čistosti piva iz leta 1487, ter posledičnih izjemnih izkušenj in strokovnega znanja pivovarn na geografskem območju potrošniki povezujejo pivo „Oktoberfestbier“ s pričakovanji izjemne kakovosti.

Pivo „Oktoberfestbier“ ima v Nemčiji in po vsem svetu priznan poseben status in ugled. Številni članki iz evropskih časopisov na temo festivala Oktoberfest se bolj ali manj tesno navezujejo na pivo. V 74 britanskih časopisnih člankih, objavljenih v obdobju 1995–2012, pivo in festival Oktoberfest na splošno označujejo s pridevniki „najbolj znan“, „svetovno znan“, „znamenit“ itd. V nekaterih člankih je celo opisano pivo. Dr. Kuballe je že leta 1955 v članku o festivalu Oktoberfest, objavljenem v časopisu Industrie-Kurier-Düsseldorf, zapisal naslednje: „Festival, ki je bil v preteklem stoletju predvsem vsakoletno münchensko praznovanje, je postal največji festival v Evropi.“ Dodal je še: „V potovalnih brošurah v Evropi in Združenih državah se vse pogosteje omenja kot trendovski dogodek, ki ga je treba nujno obiskati.“ Paul Delany je leta 1996 v britanskem časopisu The Sun zapisal: „Obiskovalci največjega svetovnega festivala piva so lani popili skoraj devet MILIJONOV pintov piva. Organizatorji 163. münchenskega festivala Oktoberfest pa letos pričakujejo, da jih bo več kot sedem milijonov obiskovalcev popilo še več.“ Derek Scally je leta 2003 v časopisu The Irish Times zapisal: „[...] originalno pivo festivala Oktoberfest. Zunaj Münchna ga boste težko našli, a je vredno poskusiti.“ Festival Oktoberfest so leta 2006 v časopisu Frankfurter Allgemeine Sonntagszeitung oklicali za „največji festival piva v našem osončju“. Isti časopis je v članku iz leta 2011 zapisal, da „noben poklon Münchnu ni popoln brez festivala Oktoberfest“. To jasno kaže, kako pomembna sta festival Oktoberfest in torej tudi pivo „Oktoberfestbier“ za mesto München.

Poseben status piva „Oktoberfestbier“ se zrcali v nemških in mednarodnih literarnih delih različnih zvrsti. Taki primeri so Manuale della birra (Priročnik o pivu) in odlomki iz naslednjih knjig: L’Oktoberfest de Munich : portée sociale et politique (Družbeno-politični učinek münchenskega festivala Oktoberfest), Thomas Landwehrlen, 2005: „[…] première place la Wiesn-Bier (ou Oktoberfestbier), cette bière spécialement brassée pour l’occasion …“ ([...] na prvem mestu Wiesn-Bier ali Oktoberfestbier, ki so ga zvarili posebej za to priložnost); in The Oxford Companion to Beer, Oliver Garret in Tom Colicchio, 2011: „Danes pivo Oktoberfestbier pivovarne Spaten še vedno v veliki meri temelji na receptu iz leta 1872. V 19. [stoletju] [...] je večina osnovnega sladu v pivu Märzenbier in Oktoberfestbier [...]“ Naslednje besedilo je iz knjige World’s Best Beers – One thousand craft brews from cask to glass avtorja Bena McFarlanda, ki je izšla leta 2009: „Strogo vzeto lahko pravo pivo festivala Oktoberfest znotraj meja mesta München varijo le pivovarji, ki sodelujejo v [...]“.

Vrhunskost piva „Oktoberfestbier“ priznavajo ne le pivovarne, temveč tudi v tiskanih medijih in literaturi. Časopis Welt am Sonntag je leta 2005 na primer obravnaval pivo „Oktoberfestbier“ v okviru barv nemške državne zastave, zvezne vlade in s tem povezanih barv glavnih političnih strank v Nemčiji, pri čemer je navedel: „Ko se bo v soboto začel festival Oktoberfest, bomo bolj kot o volitvah razmišljali o pivu.“ In v nadaljevanju še: „Tedaj ne bo vladala črna ali rdeča, pač pa zlata barva tekočega zlata – najboljšega bavarskega piva.“ Leta 2009 so v časopisnem članku pivo „Oktoberfestbier“ z vidika mednarodnih potrošnikov opisali z naslednjimi besedami: „Pivo, ki je pritegnilo pozornost vsega sveta“. V članku o pivu „Oktoberfestbier“ iz leta 2011 pa jasno in jedrnato piše: „Nekaj je jasno: vsa piva ‚Wiesnbiere‘, ki so jih pivovarne zvarile za letošnji festival Oktoberfest, so čudovita.“ Tem ocenam iz tiskanih medijev pritrjuje poročilo pisatelja Thomasa Wolfa ob obisku festivala Oktoberfest leta 1928, v katerem poudarja vrhunskost piva „Oktoberfestbier“: „Pripovedovalec, enako anonimen kot navdušenje in evforija, ki ga nemudoma prevzameta na travniku, se mora pozanimati, da bi lahko razumel ta prizor: ‚Pivo?‘ sem vprašal. ,Zakaj pivo? Zakaj ljudje prihajajo sem, da bi pili pivo? Zakaj so znane pivovarne postavile vse te šotore, če je ves München znan po svojem pivu in je v mestu na stotine pivnic?“ Njegov prijatelj Heinrich mu je pritrdil, a dodal: „To je ‚Oktoberfestbier‘.“ Znani novinar Michael Jackson, specialist za pivo, je prav tako opisal neprimerljivo naravo piva „Oktoberfestbier“: „Pena piva ,Oktoberfestbier‘ spominja na alpske razsežnosti, samo pivo pa ima mamljive note smetane in sladu [...]“.

Vzročna povezava med geografskim območjem in določeno kakovostjo, slovesom ali drugimi značilnostmi proizvoda

Zaradi dolgoletne tradicije proizvodnje piva „Oktoberfestbier“ za münchenski festival, njegove prodaje na svetovno znanem in slavnem festivalu Oktoberfest, ki obstaja že več kot 200 let, ter posebnega značaja tega nežnega in polnega piva, ki velja za povezovalni dejavnik, je pivo „Oktoberfestbier“ postalo dobro znana in priljubljena specialiteta med pivi v Nemčiji in po vsem svetu, njegov ugled, ki skorajda pooseblja mesto München, pa je neločljivo povezan z mestom in načinom življenja v njem. Festival, s katerega slavno pivo „Oktoberfestbier“ izvira in na katerem ga strežejo, je znan po vsem svetu.

Eno od prvih omemb dejstva, da se lahko na festivalu Oktoberfest streže le pivo, ki so ga zvarile pivovarne z geografskega območja, vsebuje odlok, ki so ga v zvezi s festivalom Oktoberfest izdale mestne oblasti in ki je veljal do leta 1850. V 100. številki zbirke člankov Miscellanea Bavarica Monacensia z naslovom Das Münchner Oktoberfest (Münchenski Oktoberfest) je na kratko navedeno, kako so na festivalu Oktoberfest štirim gostincem iz okolice Münchna prepovedali streči njihovo pivo, ki je izviralo iz občine Tölz (približno 45 km od Münchna). Na festivalu Oktoberfest je smelo streči svoje proizvode le 18 münchenskih gostincev, katerih pivo so zvarili v lokalnih münchenskih pivovarnah. Štirje gostinci iz okolice so dobili dovoljenje za prodajo svojega piva nekoliko stran od prizorišča festivala Oktoberfest, na območju Sendlinger Höhe.

Münchenčani povezujejo pivo „Oktoberfestbier“ z zgodovino in tradicijami festivala Oktoberfest, o katerih se učijo v osnovni šoli. Obdobje, v katerem poteka festival Oktoberfest, v Münchnu tako pogosto opisujejo kot čisto poseben del leta, podobno kot marčevski Starkbierzeit (sezona močnega piva).

Vsako leto se na festivalu Oktoberfest zberejo obiskovalci z vsega sveta in v tradicionalnem vzdušju uživajo v tem posebnem pivu. Po podatkih mesta München je festival Oktoberfest v obdobju 2000–2010 vsako leto v povprečju obiskalo več kot 6 milijonov ljudi, ki so tam v povprečju popili 6,24 milijona litrov piva.

To, da je izraz „Oktoberfestbier“ povezan ne le s pivom posebne kakovosti, temveč tudi z mestom München, dokazujeta dve nedavni anketi med potrošniki.

Sodelujoči v anketi, ki so jo leta 1980 izvedli v Nemčiji, so odgovarjali na naslednje vprašanje: „Predstavljajte si, da v gostilni ali od prijateljev dobite v roke steklenico piva, na kateri je nalepka ,Oktoberfestbier‘. Kje je bilo po vašem mnenju varjeno to pivo?“ 70 % anketiranih Nemcev in 84 % anketiranih Bavarcev je takoj odgovorilo, da v Münchnu.

Empirična tržna raziskava, ki so jo leta 2008 izvedli v Avstriji, je pokazala, da 68,5 % občasnih pivcev piva pozna izraz „Oktoberfestbier“, 53,5 % od njih pa je izraz povezalo z mestom München.

Pomen piva „Oktoberfestbier“ za prireditev Oktoberfest, mesto München in širše med drugim dokazuje tudi dejstvo, da je cena za Maß (litrski vrček) piva „Oktoberfestbier“ še vedno predmet političnih razprav v Münchnu in na Bavarskem, kar ne velja za ceno običajnega piva.

Thiemo Heeg je to dejstvo obravnaval v članku v časopisu Frankfurter Allgemeine Sonntagszeitung z dne 21. septembra 2003, v katerem je zapisal, da je „najpomembnejše vprašanje pred münchenskim festivalom Oktoberfest vedno enako: Koliko bo letos stal liter piva?“ V preteklosti to ni bila vedno stvar debate. Leta 1844 so na primer v pripravljenosti čakale „do zob oborožene“ rezervne vojaške enote, ker so že potekali protesti proti cenam piva za tisto leto in so se bali, da bi se ponovili (uradna revija Wiesn mesta München, 200 Jahre Oktoberfest (200. obletnica festivala Oktoberfest), Münchner Merkur in tabloid „tz“).

Sklic na objavo specifikacije proizvoda

https://register.dpma.de/DPMAregister/geo/detail.pdfdownload/29500

(1) UL L 343, 14.12.2012, str. 1.